b'\n_START_ARTICLE_\nMagnus Eliassen\n_START_SECTION_\nBiografi\n_START_PARAGRAPH_\nSangskriver, tekstforfatter, sanger, gitarist, popartist og produsent. F\xc3\xb8dt i Bod\xc3\xb8 1981, vokst opp p\xc3\xa5 Lur\xc3\xb8y og i Bod\xc3\xb8, men for tiden bosatt i Oslo._NEWLINE_I 2003 gav Eliassen ut vinylplaten Tinglysing EP under pseudonymet Magnetisk Nord._NEWLINE_Sommeren 2005 debuterte han som soloartist med singelen \xc2\xabLois Is Happy\xc2\xbb. Sangen ble samme sommer listet p\xc3\xa5 NRK P3s C-liste._NEWLINE_11. november 2005 slapp Eliassen sitt selvutgitte debutalbum, Second Grace. Albumet dukket \xc3\xa5ret etter opp i Dagbladets \xc3\xa5rlige oppsummering av Norges mestselgende album._NEWLINE_Under by:Larm 2006 vant han Publikumsprisen, og i tiden som fulgte spilte han en rekke konserter i Norge, USA og Tyskland._NEWLINE_Under by:Larm 2007 uttalte Eliassen seg kritisk mot platebransjens anti-piratkopieringskampanje, Piracy Kills Music. Han mente at kampanjen virket mot sin hensikt ved \xc3\xa5 framstille lytterne som bransjens fiender. 16. februar samme \xc3\xa5r skrev musikktidsskriftet Ballade om hvordan Eliassen under by:Larm hadde blitt truet av bransjetopper._NEWLINE_Etter denne hektiske perioden ble det stille fra Eliassen, og i intervjuer har han sagt at han mistet lysten p\xc3\xa5 \xc3\xa5 spille musikk, og at han heller bestemte seg for \xc3\xa5 legge ut p\xc3\xa5 lengre reiser til Asia og S\xc3\xb8r-Amerika_NEWLINE_Sommeren 2011 markerte Eliassens tilbakevendelse til musikklivet. Br\xc3\xb8dreduoen Sirkus Eliassen (se eget avsnitt nedenunder) debuterte med \xc2\xabHjem til d\xc3\xa6\xc2\xbb, og 27. juli kom hans egen singel \xc2\xabTil dem du e glad i\xc2\xbb, en sang han skrev etter at en venn gikk bort. \xc2\xabTil dem du e glad i\xc2\xbb ble spilt inn sammen med hans venner i bandet Kr\xc3\xa5kes\xc3\xb8lv. Innspillingen skjedde 24. juli, dagen etter at Eliassen hadde skrevet sangen, og lydopptak og musikkvideo ble gjort live i Store Studio i Bod\xc3\xb8 uten p\xc3\xa5legg i etterkant. B\xc3\xa5de NRK P1 og NRK P3 la den inn i sine spillelister. Salgsinntektene fra denne innspillingen gikk uavkortet til R\xc3\xb8de Kors._NEWLINE_H\xc3\xb8sten 2011 slapp Eliassen to singler. \xc2\xabP\xc3\xa5 ei bru i Amsterdam\xc2\xbb kom 5. oktober, og 2. november kom \xc2\xabHei, fr\xc3\xb8ken DJ\xc2\xbb. F\xc3\xb8rstnevnte ble av VGs anmelder beskrevet som en \xc2\xab[\xe2\x80\xa6] sm\xc3\xa5tt suggererende perle med b\xc3\xb8ttevis av elektronisk ynde [\xe2\x80\xa6]\xc2\xbb og mottok karakter 5 av 6. Avisa Nordland omtalte den som \xc2\xabden nydelige elektroniske popl\xc3\xa5ten\xc2\xbb. Den andre singelen, \xc2\xabHei, fr\xc3\xb8ken DJ\xc2\xbb, ble av PlanB omtalt som \xc2\xab[en] funky og dansbar [\xe2\x80\xa6] bombe av en l\xc3\xa5t\xc2\xbb; NRK P3 kalte den sm\xc3\xa5sexy, og la den inn p\xc3\xa5 sin C-liste; Dagens N\xc3\xa6ringsliv kalte den \xc2\xabekstremt smittende og radiovennlig\xc2\xbb, og VGs anmelder kalte den og \xc2\xabP\xc3\xa5 ei bru i Amsterdam\xc2\xbb \xc2\xab[\xe2\x80\xa6] to oppsiktsvekkende fine elektronikapopl\xc3\xa5ter.\xc2\xbb_NEWLINE_11. november 2011 kom Eliassens album Maskinisten. Det ble spilt inn i turomr\xc3\xa5det Maskinisten utenfor Bod\xc3\xb8 ved hjelp av solcellepanel. Valget av dette stedet som innspillingssted henger sammen med at Eliassen skrev sangene under et m\xc3\xa5nedlangt opphold i et telt i dette omr\xc3\xa5det i desember 2010. VGs anmelder ga albumet karakter 5 av 6, og omtalte det som \xc2\xab[\xe2\x80\xa6] en perlerad av nedstrippede og vakre l\xc3\xa5ter, intenst personlige og drevet frem med oppriktig desperasjon i stemmen\xc2\xbb og sier om tekstene at de \xc2\xab[\xe2\x80\xa6] rommer b\xc3\xa5de s\xc3\xb8kende alvor og glimtvis en naiv humor med perfekt stoppeffekt.\xc2\xbb Dagens N\xc3\xa6ringsliv skrev i en positiv anmeldelse blant annet at \xc2\xabMaskinisten er en lavm\xc3\xa6lt, intens plate med smertelig vakre melodier [\xe2\x80\xa6]\xc2\xbb og \xc2\xabEliassen har spilt inn [\xe2\x80\xa6] sangene mutters alene med kassegitar, monomikrofon og solcellepanel ved leirb\xc3\xa5let. B\xc3\xa5lknitringen, sm\xc3\xa5nynning og skogslyder gir en intim og nesten litt dokumentarisk stemning. Det er som om man er til stede og f\xc3\xa5r ta del i b\xc3\xa5de den indre og ytre skogstilv\xc3\xa6relsen.\xc2\xbb _NEWLINE_Etter \xc3\xa5 ha fokusert mest p\xc3\xa5 Sirkus Eliassen i et par \xc3\xa5r, kom Eliassen uten forvarsel 12. april 2015 igjen med ny musikk som soloartist i form av singelen \xc2\xabDersom \xc3\xa6 vokste opp her\xc2\xbb. Avisa Nordland gav den karakter 4 av 6, og beskrev den som \xc2\xabdenne korte l\xc3\xa5ten p\xc3\xa5 under to og et halvt minutt\xc2\xbb og at \xc2\xab[m]esteparten av denne korte tiden bruker han p\xc3\xa5 \xc3\xa5 levere noen vokale puste\xc3\xb8velser og harmonier a la The Beach Boys, f\xc3\xb8r han synger noen f\xc3\xa5 tekstlinjer.\xc2\xbb Eliassen har omtalt sangen som et fors\xc3\xb8k p\xc3\xa5 \xc3\xa5 frigj\xc3\xb8re seg selv og sine lyttere fra forventninger og standardiserte formater. _NEWLINE_1. mai 2015 slapp han singelen \xc2\xabStor\xc2\xbb.\n_START_SECTION_\nSirkus Eliassen\n_START_PARAGRAPH_\nSirkus Eliassen er Magnus Eliassen og hans yngre bror, Erik Eliassen. Duoen debuterte sommeren 2011 med singelen \xc2\xabHjem til d\xc3\xa6\xc2\xbb, og har siden gitt ut en rekke singler. Mest kjent er de for sangen \xc2\xab\xc3\x86 vil bare dans\xc2\xbb, som ble k\xc3\xa5ret til \xc3\xa5rets hit 2012 av Spellemann.\n_START_SECTION_\nSamfunnsengasjement\n_START_PARAGRAPH_\nUnder Stortingsvalget 2013 var Eliassen oppf\xc3\xb8rt p\xc3\xa5 Milj\xc3\xb8partiet De Gr\xc3\xb8nnes liste i Nordland._NEWLINE_I et intervju 24. november 2012 i TV-programmet Lindmo fortalte Eliassen at han er kritisk til hvordan det kastes masse brukbar mat, og at han p\xc3\xa5 ett \xc3\xa5r hadde brukt under kr 300,\xe2\x80\x93 p\xc3\xa5 mat og levd n\xc3\xa6rmest utelukkende av matvarer som butikkene hadde kastet. _NEWLINE_Under kommunevalget 2015 er Eliassen igjen oppf\xc3\xb8rt p\xc3\xa5 en av Milj\xc3\xb8partiet De Gr\xc3\xb8nnes lister. Denne gangen i Bydel Nordre Aker i Oslo.'